**Govor dr. Rada Bohinca ob slovesnosti v spomin osvoboditve zapornikov iz begunjskih zaporov, ob 82 letnici OF, ob 1. maju prazniku dela in 9. maju dnevu zmage**

Begunje, 4. 5. 2023

*Prisrčno pozdravljam vse udeleženke in udeležence današnje spominske slovesnosti! vse borke in borce NOB, veterane vojne za Slovenijo in praporščake, spoštovani gostje!*

Zloglasni gestapovski zapori in mučilnica ter grobišče ustreljenih talcev v Begunjah so eden od številnih slovenskih opominov na grozote 2. svetovne vojne; na tragične dogodke brutalnega nacističnega obračunavanja s partizani in aktivisti OF, z domoljubi, borci za osvoboditev zoper nacistične zavojevalce in domače izdajalce in za narodno osvoboditev. So še en opomin na nečloveške poizkuse uničenja, iztrebljanja pokončnega in naprednega slovenstva.

Zgodovinske številke kričijo: v letih od 1941 – 1945 je v Begunjskih zaporih več kot 12.000 zapornic in zapornikov prestajalo zaporniški teror in mučenje, blizu 1.000 je bilo ustreljenih, kot talcev ali drugače pobitih, več kot 5.000 jih je bilo izseljenih v koncentracijska taborišča v tujino. Z javnim razkazovanjem svojih zverinstev in trupel, so nacisti in izdajalci ustrahovali prebivalstvo, toda neuspešno. Partizanski boj pod vodstvom OF se je krepil, vse do dokončne zmage in narodne osvoboditve. Žal s številnimi žrtvami, ki jim dolgujemo večno spoštovanje in spomin!

Dolžnost naše in prihodnjih generacij je, da tragični zgodovinski dogodki zgodovine slovenske narodne osvoboditve ostajajo v slovenski zavesti; kot opomin, da se to ne sme nikoli več ponoviti in kot priznanje in slava žrtvam in junakom slovenskega naroda!

*O domoljubju*

Domoljubje je spoštovanje naroda, njegove zgodovine in kulture in priklanjanje njegovim zgodovinskim prebojem, uspehom in žrtvam.

Domoljubje je pot za doseganje narodne enotnosti. Domoljubje daje moralno moč in sposobnost povezovati se in dosegati narodno enotnost za cilje, ki so v korist ljudi, slovenskega naroda in države.

Poizkusi razvrednotenja in pretvarjanja zgodovinskih dejstev v ideološka vrednotenja in laži, niso domoljubje. Strankarski manevri usmerjeni v rušenje narodne enotnosti in v ideološko razslojevanje in razkosanje narodnega telesa, poglabljanje sovražnosti in delitve, niso izraz domoljubja.

Izkrivljena zgodovina ni verodostojni temelj za skupno prihodnost.

Tudi odstranjevanje spomenikov NOB, z zlagano zgodovinsko argumentacijo, da gre za znake totalitarizma, ni dejanje svobode; je moralno in kulturno zavržno početje.

Osvobodilni in osamosvojitveni narodni odpor, oba zaslužita spoštljivo priznanje, kar se mora tudi resnicoljubno in pošteno prenašati na nove rodove (tudi v učne načrte o zgodovini slovenskega naroda v šolah). Še enkrat ponovimo: tako kot smo ponosni na NOB, smo ponosni tudi na slovensko osamosvojitev; oboje je nerazdružljiv del velike zgodovine slovenskega naroda.

*Nekaj besed o spravi*

Resnično prikazovanje zgodovinskih dejstev o drugi svetovni vojni LAHKO temelji na odpuščanju, ne pa na zgodovinski pozabi ali celo zlorabi!

Ponudbe za spravo ki temeljijo na enačenju mednarodno priznanega NOB z izdajstvom pod neposrednim fašističnim nacističnim poveljstvom in na lažeh o državljanski vojni, niso niti iskrene niti poštene.

To so nepošteni poskusi Slovencem odvzeti zgodovinski spomin – to je brezupni poizkus retroaktivne kulturne revolucije (revolucije za nazaj);

To pa ne gre! Vsi moramo prispevati k pomiritvi in spoštovanju vseh žrtev, kot temeljema sožitja.

ZZB je nekajkrat, v prid resnici, obsodila in izrecno obžalovala medvojne in povojne poboje ter poudarila stališče do spoštljivega pokopa vseh mrtvih.

Hkrati pa, tudi danes, odločno nasprotuje izkoriščanju pietete do mrtvih, za oživljanje ideoloških in političnih nasprotij!

Muzejska razprtija, ki poudarja različno ideološko vrednotenje obeh velikih zmag uporništva in poguma slovenskega naroda narodne osvoboditve in osamosvojitve.

Je zgolj še en neverodostojen poizkus razdeliti slovensko narodno zavest in domoljubje in tudi slovenske ljudi na 2 različni zgodovini oz. na 2 zgodovinski obdobji in zdaj celo na 2 različna muzeja.

*OF*

Ustanovitev in delovanje Osvobodilne fronte slovenskega naroda (OF, 27. aprila 1941) je bila za obstoj slovenskega naroda in razvoj države zgodovinsko prelomna. OF je temelj slovenske državnosti in kasnejše osamosvojitve.

OF je vodila in zmagala boj za osvoboditev in združitev Slovencev… kot del zmagovitega protinacističnega zavezništva.

Z mednarodno priznano partizansko vojsko je OF rešila obstoj narodne skupnosti, osvobodila domovino in jo združila s Primorsko.

Ta boj nam je Slovencem dal samozavest in nas oblikoval kot narod z državnostjo, v tedaj lastni republiki.

Ta boj je bil zgodovinski navdih osamosvojitve v lastno državo 50 let kasneje.

Ta boj, dobrega proti zlu, žal traja še danes, … zoper naraščajoči fašizem, na evropskih in tudi slovenskih tleh.

*Svoboda je vrednota, ki nima cene!*

V vojnah (NO in osamosvojitveni) so domoljubi za svobodo žrtvovali življenja; vsem jim dolgujemo pieteto, hvaležnost in spomin.

V miru je omejevanje ali zloraba svobode kršitev človekovih pravic (npr. zloraba svobode izražanja ali posegi v dostojanstvo človeka).

Sovražni govor je zloraba svobode izražanja! Javno sovražno izražanje namenjeno razpihovanju sovraštva, nestrpnosti in diskriminacije proti drugače mislečim, poniževanju, diskreditaciji ljudi, ki niso, ali niso bili na pravi strani…. pa naj bo to v hramu demokracije, na strankarski tribuni ali po twiterju…vse samo zaradi kovanja strankarskih dobičkov z delitvijo ljudi.

Ne, to niso dejanja svobode; to gre preko meja demokracije in pravne države!

Takšno početje spada v sodne dvorane in na najtemnejše strani zgodovine političnih zlorab.

*Prvi maj*

Prvi maj je slovenski in mednarodni praznik delavstva v večini držav sveta; kot spomin na krvave demonstracije v Chicagu davnega leta 1886 torej pred skoraj 140 leti.

Slovenska tradicija delavskega praznika so številna praznovanja, budnice, kresovi, rdeči nageljni in rdeče zastave, kot simbol delavstva, postavljanje mlajev. Vse to kar doživljamo v teh dneh, je postalo delo slovenske narodne kulture in tega slovenskim ljudem ni mogoče odvzeti ali ideološko razvrednotiti.

Delavski boj je v današnjih razmerah neoliberalnega pohlepa in s tem povezanega zaostajanja delavskih pravic za tehnološkim razvojem še bolj aktualen.

Prvi maj je praznik mednarodne delavske solidarnosti!! Solidarnost je spoštovanja vredna slovenska tradicija, ki nas je pripeljala do visokih standardov v zdravstvu šolstvu, kulturi in socialni varnosti, kar moramo skrbno varovati in ohraniti.

Zato je tudi v Sloveniji neizogiben spopad s prevladujočo neoliberalno razvojno paradigmo, ki poglablja dohodkovno in družbeno neenakost.

Slovenski sindikalni boj je dosegel veliko, v strateškem boju z neoliberalno trdovratnosti postaja vse bolj pomemben! Nujna je tudi samorefleksija vloge sindikatov v modernih delavskih bojih in kakovostnejši spopad s proti delavskimi koncepti.

Uveljaviti moramo razvojni model gospodarske rasti, ki koristi vsem ljudem, ki temelji na spodbujanju ustvarjalnosti, osebnostni rasti, blaginji za vse in na delavski solidarnosti.

Slovenci smo v 30 letih samostojnosti veliko dosegli in zgodovinsko dejanje osamosvojitve je vsekakor bilo prelomno.

Ni razlogov za malodušje, še manj za strankarsko zatikanje palic v kolesje narodnega napredka in za spotikanje drug drugega.

Stopiti moramo skupaj, doseči narodno enotnost!...kot samozavesten narod, ki je velik po pogumu, svobodoljubnosti, po vrednotah in velikem srcu, po človečnosti in tudi po sposobnosti, da gre v korak z najboljšimi.

Zveza borcev se bo, kot naslednica OF in v sodelovanju z drugimi, še naprej odločno zavzemala za udejanjanje svojih vrednot.

Vrednote OF so v svojem bistvu občečloveške, moralne, humanistične in mednarodnopravno utemeljene.

Skupni imenovalec teh vrednot pa je najvišja vrednota – to je resnica.

*Od srca čestitke k prazniku upora in prazniku dela in prazniku zmage!*